NARIADENIE RADY (ES) č. 563/2009
z 25. júna 2009,
ktorým sa mení a dopĺňa nariadenie (ES) č. 2505/96 otvárajúce a stanovujúce správu autonómnych colných kvót Spoločenstva na určité poľnohospodárske a priemyselné výrobky
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 26,
so zreteľom na návrh Komisie,
keďže:
(1)
Pre niektoré výrobky, pre ktoré je autonómna colná kvóta otvorená nariadením (ES) č. 2505/96 (1), je výška kvóty stanovená v uvedenom nariadení vyjadrená v iných merných jednotkách ako hmotnosť (v tonách alebo kilogramoch) a hodnota. Ak pre tieto výrobky nie je v kombinovanej nomenklatúre ustanovenej v prílohe I k nariadeniu Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (2) stanovená žiadna dodatková merná jednotka, môže v tejto súvislosti vzniknúť neistota pri používaní merných jednotiek. V záujme jasnosti a lepšieho riadenia kvót je preto potrebné stanoviť, a to s cieľom využívania uvedených autonómnych colných kvót, aby sa presné množstvo dovezených výrobkov zapísalo do „odseku 41: Dodatkové merné jednotky“ colného vyhlásenia na prepustenie do voľného obehu, pričom sa použije merná jednotka kvóty stanovená pre tieto výrobky v prílohe I k nariadeniu (ES) č. 2505/96.
(2)
Dopyt Spoločenstva po výrobkoch, na ktoré sa uplatňuje nariadenie (ES) č. 2505/96, by sa mal uspokojiť za čo najpriaznivejších podmienok. Na tento účel by sa mali otvoriť s účinnosťou od 1. júla 2009 tri nové colné kvóty Spoločenstva s nulovými colnými sadzbami pre príslušné množstvá bez toho, aby sa akokoľvek narušili trhy s týmito výrobkami.
(3)
Objem kvóty je pre autonómnu colnú kvótu Spoločenstva s poradovým číslom 09.2767 nedostatočný na pokrytie potrieb priemyslu Spoločenstva. V dôsledku toho by sa mal tento objem kvóty zvýšiť.
(4)
Opis výrobku autonómnej colnej kvóty Spoločenstva s poradovým číslom 09.2806 by sa mal upraviť.
(5)
Nariadenie (ES) č. 2505/96 by sa preto malo zodpovedajúcim spôsobom zmeniť a doplniť.
(6)
So zreteľom na hospodársky význam tohto nariadenia je dôležité spoliehať sa na dôvody naliehavosti uvedené v bode I(3) Protokolu o úlohe národných parlamentov v Európskej únii pripojeného k Zmluve o Európskej únii a k Zmluve o založení Európskeho spoločenstva.
(7)
Keďže colné kvóty majú nadobudnúť účinnosť od 1. júla 2009, toto nariadenie by sa malo uplatňovať od toho istého dátumu a malo by bezodkladne nadobudnúť účinnosť,
PRIJALA TOTO NARIADENIE:
Článok 1
Nariadenie (ES) č. 2505/96 sa týmto mení a dopĺňa takto:
1.
vkladá sa tento článok 1a:
„Článok 1a
Pri predložení colného vyhlásenia na prepustenie do voľného obehu pre uvedený produkt v tomto nariadení, pre ktorý je objem kvóty vyjadrený v iných merných jednotkách ako hmotnosť (v tonách alebo kilogramoch) a hodnota, pre výrobky, pre ktoré nie je v kombinovanej nomenklatúre ustanovenej v prílohe I k nariadeniu Rady (EHS) č. 2658/87 stanovená žiadna dodatková merná jednotka, sa uvedie presné množstvo dovezených výrobkov do ‚odseku 41: Dodatkové merné jednotky‘ uvedeného colného vyhlásenia, pričom sa použije merná jednotka množstva kvóty pre tieto výrobky stanovená v prílohe I k tomuto nariadeniu.“;
2.
príloha I sa mení a dopĺňa takto:
a)
vkladajú sa colné kvóty na výrobky uvedené v prílohe I k tomuto nariadeniu;
b)
s účinnosťou od 1. januára 2009 sa riadky pre colné kvóty s poradovými číslami 09.2767 a 09.2806 nahrádzajú riadkami uvedenými v prílohe II k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. júla 2009.
Písmeno b) článku 1 ods. 2 sa však uplatňuje od 1. januára 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 25. júna 2009